Imam jedno priznanje.
Tek nedavno sam naučila da vozim.
I bilo je baš teško.
To nije zbog toga što sam starija.
Sećate li se kako vam je bilo kada ste vi učili da vozite?
Kada je svaka odluka koju ste donosili bila tako svesna i promišljena?
Dolazila bih kući sa časova potpuno mentalno iscrpljena.
Kao kognitivni naučnik, znam da je to zbog toga što sam koristila
dosta onog što se zove izvršna funkcija.
Izvršna funkcija je naša sjajna sposobnost da svesno kontrolišemo svoje misli,
emocije i aktivnosti
kako bismo postigli ciljeve...
kao što je učenje vožnje.
To je ono što koristimo kada treba da pobegnemo od navike,
sputamo impulse i planiramo unapred.
Najbolje je možemo videti kada stvari krenu po zlu.
Npr. da li ste ikada slučajno sipali đus preko žitarica?
(Smeh)
Ili, da li ste ikada počeli da skrolujete Fejsbukom
i odjednom shvatili da ste propustili sastanak?
(Smeh)
Ili vam ovo zvuči poznatije:
da li ste ikada planirali da svratite u prodavnicu na putu s posla,
a onda se, na autopilotu, odvezli kući?
(Smeh)
Ove stvari se dešavaju svima.
I to obično zovemo rasejanost,
ali u stvari se dešava
da doživljavamo zastoj u izvršnoj funkciji.
Izvršnu funkciju koristimo svaki dan u svim aspektima života.
Tokom poslednjih 30 godina,
istraživači su otkrili da predviđa razne dobre stvari
u detinjstvu i kasnije,
kao što su društvene veštine, akademski uspeh,
psihičko i fizičko zdravlje,
zarađivanje, štednju,
čak i izbegavanje zatvora.
Zvuči sjajno, zar ne?
Tako da ne iznenađuje
da su istraživači kao ja toliko zainteresovani da je razumeju
i da shvate kako da je unaprede.
Nedavno, izvršna funkcija je postala popularna formula za samopoboljšanje.
Ljudi misle da mogu da je unaprede kroz aplikacije za trening mozga
i kompjuterske igre,
ili uvežbavajući je konkretno, npr. igrajući šah.
A naučnici pokušavaju da je treniraju u laboratoriji
u nadi da će je unaprediti, kao i druge povezane stvari,
kao što je inteligencija.
E pa, mogu vam reći
da je pogrešno ovako razmišljati o izvršnoj funkciji.
Treniranje mozga neće unaprediti izvršnu funkciju u širem smislu
jer podrazumeva vežbanje u užem smislu,
van realnog konteksta u kojem je u stvari koristimo.
Dakle, možete savladati aplikaciju za izvršnu funkciju u telefonu,
ali vas to neće sprečiti da sipate đus preko pahuljica dvaput nedeljno.
(Smeh)
Ako zaista želite da poboljšate svoju izvršnu funkciju
na način koji je važan za vaš život,
morate da razumete kako na nju utiče kontekst.
Pokazaću vam šta mislim pod tim.
Postoji sjajan test koji koristimo u laboratoriji
za merenje izvršne funkcije kod dece niskog uzrasta
koji se zove „sortiranje karata uz menjanje kriterijuma.“
U ovom zadatku, deca treba da sortiraju karte na jedan način -
npr. prema obliku -
iznova i iznova dok ne stvore naviku.
A onda im tražimo da se prebace
i sortiraju iste karte na drugačiji način,
npr. po boji.
Baš mala deca se muče sa ovim.
Deca od tri i četiri godine će uglavnom nastaviti da sortiraju na prvi način
bez obzira na to koliko ih podsećate na ono što bi trebalo da rade.
(Video) Žena: Ako je plava, stavi ovde. Ako je crveno, stavi ovde.
Evo ti plava.
Okej, sada ćemo igrati drugu igru.
Nećemo igrati igru boja više.
Sada ćemo se igrati igru oblika,
i u ovoj igri,
sve zvezde idu ovde, a svi kamioni ovde, okej?
Zvezde idu ovde, kamioni ovde.
Gde idu zvezde?
A gde idu kamioni?
Odlično.
Okej, zvezde idu ovde, kamioni idu ovde.
Evo ga kamion.
(Smeh)
Zvezde idu ovde, kamioni ovde.
Evo je zvezda.
(Smeh)
SB: Baš je zanimljivo
i vrlo je očigledno kada ne uspe da koristi svoju izvršnu funkciju.
Evo u čemu je stvar:
mogli bismo da je obučimo za ovaj i slične zadatke
i na kraju bi se popravila,
ali da li to znači da bi popravila izvršnu funkciju i van laboratorije?
Ne, jer u stvarnom svetu, moraće da koristi izvršnu funkciju
za mnogo više stvari od prebacivanja između oblika i boje.
Moraće da se prebacuje između sabiranja i množenja
ili od igranja do spremanja
ili od razmišljanja o svojim osećanjima do razmišljanja o prijatelju.
A uspeh u realnim situacijama zavisi
od toga koliko ste motivisani i šta vaši vršnjaci rade.
Takođe zavisi i od strategija koje upotrebljavate
kada koristite izvršnu funkciju u određenoj situaciji.
Hoću da kažem da je kontekst veoma važan.
Daću vam primer iz svog istraživanja.
Nedavno sam okupila gomilu dece da urade klasičan test sa maršmelouom
koji meri odlaganje zadovoljenja potrebe,
a koji takođe verovatno zahteva mnogo izvršne funkcije.
Možda ste čuli za ovaj test,
ali uglavnom, deca imaju izbor.
Mogu da dobiju jedan maršmelou odmah,
ili ako mogu da sačekaju da odem u drugu sobu
i donesem još maršmeloua,
mogu da dobiju dva.
Većina dece stvarno želi taj drugi maršmelou,
ali glavno pitanje je: koliko mogu da čekaju?
(Smeh)
Dodala sam zaplet da bih sagledala efekte konteksta.
Svakom detetu sam rekla da pripada grupi,
npr. zelenoj grupi,
čak sam im dala i da obuku zelenu majicu.
Rekla sam im: „Tvoja grupa je čekala drugi maršmelou,
a ona druga grupa, narandžasta,
nije.“
Ili bih rekla suprotno:
„Tvoja grupa nije čekala drugi maršmelou,
a ona druga grupa jeste.“
A onda bih ostavila dete samo u sobi
i gledala na kameri koliko su čekali.
(Smeh)
Saznala sam da su deca koja su verovala
da je njihova grupa čekala drugi kolačić
uglavnom i sama čekala.
Na njih je uticao vršnjak iz grupe kog čak nikada i nisu upoznali.
(Smeh)
Prilično kul, zar ne?
Ni nakon ovih rezultata nisam znala
da li samo kopiraju svoju grupu ili je bilo nešto dublje od toga.
Pa sam dovela još dece,
i nakon testa sa maršmelouom pokazala sam im slike parova dece,
i rekla im: „Jedno od ove dece voli da dobije stvari odmah,
npr. slatkiše i nalepnice.
A drugo dete voli da sačeka
kako bi dobilo više ovih stvari.“
A onda sam ih pitala:
„Koje od ove dece vam se više sviđa
i sa kim biste voleli da se igrate?“
Saznala sam da su se onoj deci koja su mislila da je njihova grupa čekala
više sviđala druga deca koja vole da čekaju stvari.
Znajući šta je njihova grupa uradila, više su cenili čekanje.
I ne samo to,
ova deca su verovatno koristila izvršnu funkciju
da stvore strategije koje bi im pomogle da čekaju,
kao što je sedenje na dlanovima ili okretanje od maršmeloua
ili pevanje pesmice kako bi skrenuli misli.
(Smeh)
Sve ovo pokazuje koliko je kontekst važan.
Ne radi se o tome da su ova deca imala dobru ili lošu izvršnu funkciju,
već im je kontekst pomogao da je bolje iskoriste.
Šta to onda znači za vas i vašu decu?
Recimo da želite da naučite španski.
Mogli biste da promenite kontekst
i da se okružite drugim ljudima koji takođe žele da nauče,
čak je bolje ako su to ljudi koji vam se stvarno sviđaju.
Tako ćete biti više motivisani da koristite izvršnu funkciju.
Ili recimo da želite da pomognete svom detetu sa domaćim iz matematike.
Mogli biste da je naučite strategije za korišćenje izvršne funkcije
u tom konkretnom kontekstu,
kao što je odlaganje telefona pre nego što počne da uči
ili da isplanira da se nagradi nakon sat vremena učenja.
Ne želim da zvučim kao da je sve do konteksta.
Izvršna funkcija je zaista složena, i oblikuju je mnogi faktori.
Ali želim da zapamtite da,
ako hoćete da poboljšate svoju izvršnu funkciju
u nekim sferama svog života,
ne tražite brza rešenja.
Razmislite o kontekstu
i kako da učinite da vam vaši ciljevi više znače
i kako možete da koristite strategije
da vam pomognu u konkretnoj situaciji.
Stari Grci su to najbolje rekli izrekom: „Poznaj sebe.“
A najvažniji deo je znati kako kontekst oblikuje vaše ponašanje
i kako možete iskoristiti to znanje da se menjate nabolje.
Hvala vam.
(Aplauz)